
quo ipse petiit sibi fieri judicium de comite Johanne fratre
suo, qui contra fidelitatem quam ei juraverat, castella sua
occupaverat et terras suas transmarinas et cismarinas destru-
xerat, et foedus cum inimico suo rege Franciae contra eum
inierat. Similiter et de Hugone de Nunant, Coventrensi
episcopo sibi fieri judicium postulavit, qui secreti sui conscius
eum reliquerat, et regi Franciae et comiti Johanni, inimicis
suis,adhaeserat, omne malum in perniciem regni sui machinans.
Et judicatum est quod comes Johannes et episcopus Coven-
trensis peremptorie scitarentur ; et si infra quadraginta dies
lion venerint nee juri steterint, judicaverunt comitem Johan-
nem demeruisse regnum, et episcopum Coventrensem subjacere
judicio episcoporum in eo quod episcopus erat, et judicio
laicorum in eo quod ipse vicecomes regis exstiterat.

Kalendis Aprilis, prima die ejusdem mensis, praedictus rex
Angliae celebravit tertium diem colloquii sui ; in quo con-
stituit sibi dari de unaquaque carucata terrae totius Angliae
duos solidos, quod ab antiquis nominatur Temantale. Deinde
praecepit quod unusquisque f aceret sibi tertiam partem servitii
militaris, sicut singulus feodus apportat, ad transfretandum
cum illo in Normanniam. Deinde exigebat ab monachis
ordinis Cistrensis totam lanam suam de hoc anno ; sed quia
hoc facere erat eis grave et importabile, fecerunt cum eo finem
pecuniarium.

A.D. 1196. ROG. HOVEDEN, iv. 5. Eodem anno rex
Angliae misit Philippum Dunelmensem electum et abbatem
de Cadomo in Angliam, ad inquisitionem faciendam de prisis
justitiarum et vicecomitum et ministrorum suorum. Cum
autem praedictus abbas de Cadamo in Dominica Passionis
Domini pranderet cum Huberto Cantuariensi archiepiscopo
totius Angliae summo justitiario, aegrotavit in mensa et quinto
die sequenti obiit Londoniis.

Ib. Eodem anno orta est dissensio inter cives Londo-
niarum. Frequentius enim solito, propter regis captionem et
alia accidentia, imponebantur eis auxilia non modica, et
divites propriis parcentes marsupiis volebant ut pauperes
solverent universa. Quod cum quidam legis peritus, videlicet
Willelmus cum Barba, filius Osberti, videret, zelo justitiae et
aequitatis accensus, factus est pauperum advocatus, volens
quod unusquisque tarn dives quam pauper secundum mobilia
et facultates suas daret ad universa civitatis negotia.